google/wiki40b huggingface dataset:
Buddhistisk symbolikk

Buddhistisk symbolikk er bruken av buddhistisk kunst for å presentere visse aspekter av dharma eller buddhistisk filosofi. Antropomorfisk symbolisme oppstod omkring det 1. århundre e.Kr. med kunsten i Mathura og den gresk-buddhistisk kunsten i Gandhara. Forskjellige symboliske innovasjoner ble senere introdusert, spesielt gjennom tibetansk buddhisme.
Fatisk

Fatisk er en term som anvendes av antropologen Bronislaw Malinowski i uttrykket fatisk kommunion. Fatisk betyr egentlig samvær gjennom tale og brukes om språklig kommunikasjon hvis hovedfunksjon er å opprettholde sosial kontakt. Fatisk er bygget på det greske ordet phanein som betyr å vise seg, å dukke opp. Norske ord for fatisk kommunikasjon eller samtale er «å samtale om været», kaldprat, småprat eller tørrprat. For eksempel kan vi «prate om likegyldige ting: nesten ingen av gjestene kjente hverandre, så man ble sittende og kaldprate». På engelsk snakker de om small talk, light conversation, chat, natter, yak, chit-chat, shoot the breeze , gab, med mer.
Roman Jakobson definerte seks språkfunksjoner (eller kommunikasjonsfunksjoner) avhengig av hvilken virkning av verbal kommunikasjon som kunne beskrives. I dette arbeidet var Jakobson påvirket av Karl Bühler's Organon-Modell og han tilføyde den poetiske, fatiske og metaspråklige funksjon.
J. L. Austin bruker «fatisk» om det å ytre et ord eller en setning som en del av fonetikken (the phatic act).
Remelana

Utseende

Middelsstore stjertvinger (vingespenn 30-35 millimeter), vingene er litt kantete med to nokså lange stjerter på bakvingen. Oversiden er mørk med blått metallisk skinn, undersiden er brunlig.

Levevis

Larvene lever på busker og trær i slekten Rhododendron (lyngfamilien).

Utbredelse

Slekten er utbredt i Sørøst-Asia, fra Sikkim, Assam og Andamanene i vest til Sulawesi i øst.
Ullern gård

Ullern gård var en storgård i Oslo, som har gitt navn til dagens strøk og bydel Ullern. Gården tilhørte Nonneseter kloster i middelalderen, og fra 1357 ble en del eid av Hovedøya kloster. I 1674 ble gården samlet, men i 1740 igjen delt, denne gang i Øvre Ullern og Nedre Ullern, som hadde en lang rekke eiere, blant andre Peder Anker og Robert Gonsalvo Major, frem til Herman Severin Løvenskiold kjøpte Øvre Ullern i 1866 og Nedre Ullern i 1878. Gården ble så eid av hans etterkommere, frem til den ble utparsellert etter første verdenskrig, særlig fra 1930-tallet.
Copa del Rey

Format

Før den spanske serien ble startet i 1928 var cupen det eneste nasjonale mesterskapet. Lagene kvalifiserte seg via regionale ligaer. I årenes løp har man benyttet flere formater, blant annet med gruppespill. Deltakelsen er begrenset til de to øverste divisjonene (Primera Division og Segunda División A), samt 23 lag fra det tredje øverste nivået (Segunda Division B). I tillegg får vinneren av fjerde nivå (Tercera Division) delta, men hvis dette er et B-lag så får neste lag på listen delta. I de første rundene spilles bare én kamp, der laget fra den nederste divisjonen får hjemmebanefordelen. I sekstendedels-, åttendedels-, kvart- og semifinalene spilles det best av to kamper. Finalen er én enkelt kamp som skal spilles på nøytral bane. Vinneren kvalifiseres for den spanske Supercupen og for en plass i UEFA-cupen påfølgende sesong.
Shifeng

Shifeng (kinesisk: 石峰区; pinyin: Shífēng Qū) er et bydistrikt i byprefekturet Zhuzhou i provinsen Hunan i Folkerepublikken Kina.
Distriktet har et areal på 166 km² og teller ca. 250.000 innbyggere (2003).
Roger Magnusson

Tidlig karriere

Magnusson startet karrieren i Blomstermåla IK, og gikk til Åtvidabergs FF, som spilte i Division II (nest øverste nivå), som 16-åring i 1961. Etter fem år i klubben, gikk Magnusson til Juventus, men på grunn av restriksjoner på bruk av utenlandske spillere, ble han lånt ut til FC Köln. Han vendte tilbake til Juventus for å spille i kontintale turneringer, men ble lånt ut igjen, denne gangen til Olympique de Marseille, som endte opp med å kjøpe ham. Under sitt opphold i klubben, ble Magnusson fransk mester to ganger, samt vant cupen med klubben to ganger. Magnusson avsluttet proffkarrieren i Red Star.
Magnusson vendte tilbake til Sverige, og spilte for Helsingborgs IF i 1976. Han spilte kun seks kamper for klubben, og avsluttet karrieren i Vilans BoIF i Division 3.

Landslagskarriere

Magnusson spilte 14 kamper og scoret tre mål for Sverige fra 1964 til 1969.

Privat

Magnussons yngre bror, Benno Magnusson, er også tidligere profesjonell fotballspiller.
Sarnen

Geografi

Kommunen ligger på nordsiden av vannet Sarnersee, 470 meter over havet. Landsbyene Wilen, Stalden Ramerberg og Kägiswil tilhører kommunen Sarnen. Vannet Wichselsee ligger delvis i Sarnen.

Næringsliv

66,7% av innbyggerne arbeider i tjenestenæringen, 27,7% i industrien, og 5,6% i primærnæringer.
Møllers Asyl barnehage

Møllers Asyl barnehage i Arendal er Sørlandets og en av landets eldste barnehager, etablert i 1884. Den er godkjent for totalt 32 barn (0-6 år) og ligger i Iuellsklev 3, og er en av to kommunale barnehager i enheten Barnehager Sentrum Øst.

Historikk

Barnehagen er oppkalt etter doktor Alexander Christian Møller (1762–1847). Han var barnløs og i sitt testament, datert 29. november 1847, ble hans bestyrer Enkemadame Walzell tilgodesett med renter frem til sin død. Men etter hennes bortgang skulle 4000 specidaler med påløpende renter skjenkes til opprettelsen og vedlikeholdelse av et Barneasyl i Barbu. I testamentet skrev Møller at her kunne barn som tilhørte fattige familier plasseres om dagen mens foreldrene gikk på arbeid. Her skulle de også, om omstendighetene tillot det, få undervisning i skolekunnskap og håndarbeide. Barnehagen ble etablert i 1884.

Bauta

Foran barnehagen står en bauta med relieff av Alexander Christian Møller, laget av Jo Visdal. Bautaen ble satt opp i 1914.

Arkivet

Arkivmateriale etter Agders Asyl barnehage befinner seg på KUBEN i Arendal. Arkivmaterialet består av to arkiver, et etter Legatstyret for Alexander Møllers barneasyl og et arkiv etter Møllers Asyl. I arkivet til legatstyret finnes bl.a. doktor Møllers testament. Arkivet etter Møllers Asyl omfatter bl.a. den tidlige perioden til barnehagen fra oppstarten i 1884.
Stepping Stones

Stepping Stones er tre markante skjær som ligger 0,8 km nord for Limitrophe Island, utenfor sørvestkysten av Anvers Island. Stepping Stones danner en rekke små tilfluktsteder for arbeiderne på nærliggende Palmer Station og Biscoe Bay, og danner dermed et «springbrett» (engelsk stepping stones) for reiser til kysten. De ble navngitt av mannskapet på Palmer Station i 1972.
Sjamsi-Adad I

Vekst til makt

Sjamsi-Adads far, Ila-kabkabu, styrte et lokalt kongedømme ved grensene av byen Mari i dagens Syria og var en amoritt. Ved sin fars død ble kongedømmet gitt til en annen bror, noe som førte til at Sjamsi-Adad måtte bygge sitt eget fra grunnen av.
Han erobret først Shekhna og døpte om byen til Shubat-Enlil. Det moderne navnet for stedet er Tell Leilan. Han erobret deretter festningen Ekallatum i øvre Mesopotamia på den venstre bredden av Tigris. Dette ble fullført første ved andre forsøk. Det første forsøket feilet og Sjamsi-Adad måtte flykte til Babylon. Til sist kom han tilbake og erobret stedet. Denne erobringen gjorde det mulig for ham å ta kontroll over bystaten Assur som var en blomstrende by som hadde tette handelsforbindelser med Anatolia. Hans plasserte sin førstefødte sønn Isjme-Dagan I på tronen i Ekallatum, og fortsette deretter sine utvidelser av riket.

Krig mot Mari

Det neste målet var byen Mari som kontrollerte karavanerutene mellom Anatolia og Mesopotamia. Kongen av Mari, Iakhdunlim, ble myrdet av en sine egne tjenere, muligens på grunn av bestikkelser fra Sjamsi-Adad. Han grep da anledningen og okkuperte Mari. Arvingen til tronen i Mari, Zimri-Lim, ble tvunget til å flykte til Aleppo i oldtidens amorittiske kongedømme Yamkhad. I Mari plasserte Sjamsi-Adad sin nest eldste sønn Yasma-Adad på tronen, og dro deretter tilbake til Shubat-Enlil.

Styre

Med annekteringen av Mari var Sjamsi-Adad i kontroll over et stort rike, som kontrollerte det meste av Øvre Mesopotamia. På inskripsjoner skrøt Sjamsi-Adad av å ha reist steler i triumf langs kysten av Middelhavet, men disse representerte antagelig kortere krigstokt framfor noen større forsøk på erobring. Han erklærte seg også ubeskjedent som «konge av alle», tittelen som Sargon av Akkad også benyttet.
Sjamsi-Adads framgang skaffet ham også fiender blant nabokongene, og gjennom hele sin tid møtte han og hans sønner trusler mot riket. Mens hans eldste sønn og etterfølger Isjme-Dagan I sannsynligvis var en kompetent hersker, synes dennes bror Yasma-Adad å ha vært en mann av svak karakter; noe en skuffet far ikke unnlot å nevne: «Er du et barn, og ikke en mann, har du ikke skjegg på dine kinn? skrev han, og i et annet brev skrev han: «Mens din bror er seierrik her, ligger du der nede med kvinner.» 
Sjamsi-Adad var en stor organisator og han holdt streng kontroll over alle saker som angikk staten, fra de store saker og ned til utnevnelser av myndighetspersoner. Hans kriger var nøye planlagt og hans hær kjente alle de klassiske metodene for beleiring, slik som innsirkling av forsvarsmurer og rambukker. Spioner og propaganda ble også benyttet for å overvinne rivaliserende byer.
Han fortsatte å forsterke sitt kongedømme gjennom hele sitt liv, men ved hans død begynte det straks å smuldre. Riket manglet bindekraft og var i en utsatt geografisk posisjon. Da nyheten om Sjamsi-Adads død spredte seg, dro hans gamle rivaler og fiender ut for å rive hans sønner ned fra tronen. Yasmah-Adad ble snart forvist fra Mari av Zimri-Lim, og resten av riket ble deretter erobret av Hammurabi av Babylon.
Sceloenoplini

Utseende

Middelsstore (ca. 5-10 millimeter), avlange skjoldbiller, kroppen mer eller mindre mørk, dekkvingene gjerne rødlige. Antennene er tynne og forholdsvis lange, hodet fremstrakt. Pronotum er firkantet, betydelig smalere enn dekkvingene, som har fine punktrader og kan ha forskjellig form, ofte med en tann i spissen. Beina er nokså lange og tynne med noe utvidete føtter.

Levevis

Larvene er bladminerere på en rekke ulike tofrøbladete planter, tilhørende mange ulike familier.

Utbredelse

Gruppen er utbredt i Mellom- og Sør-Amerika, fra Mexico i nord til Argentina i sør.
Nettet (film)

Handling

Dataanalytikeren Angela Bennett tester et nytt Internet-program. Fra det sekund Angela oppdager hva programmet kan brukes til, forvandles hennes liv til et mareritt. Hun må hele tiden finne ut hvem som forfølger henne og hvorfor. Informasjon om henne slettes og kredittkortene sperres, og hun mister dermed sin identitet. Da hun prøver å renvaske seg, vil ingen instans tro henne, og hennes eneste slektning, moren, lider av demens. Det viser seg at forfølgerne er ute etter en disk hun er i besittelse av.

Popularitet og økonomi

Nettet ble en moderat suksess. Den innbrakte $110 millioner på verdensbasis, hvorav $50 millioner i USA. Den havnet på en 35-plass over de mest innbringende filmene i USA i 1995 og en 31-plass globalt.
Produksjonskostnadene er anslått til $22 millioner.

Anmelderne

Den fikk forholdsvis dårlig mottakelse av kritikerne, noe som gjenspeiles i at den bare har oppnådd 38 % på Rotten Tomatoes. Den amerikanske filmanmelderen Roger Ebert gav den tre av fire stjerner.
Dagbladet gav den terningkast fire og skrev følgende: «Vi kan snart snakke om en ny slags filmsjanger-bastard: "Diskett noir" – skurker og helter, skjermer og databaser i tett krysning. The Net gir nok mest utbytte til teknisk oppdaterte, men filmen har heldigvis også Sandra Bullock for oss mindre data-fascinerte». Aftenpostens Per Haddal beskrev den som en effektiv thriller og gav ros til Bullock skuespill. VGs anmelder gav den terningkast fem.

Priser

Bullock mottok prisen for beste internasjonale skuespillerinne ved tyske Jupiter Award (og for sin rolle i Tid for hevn). Dette var tredje året på rad hun fikk denne prisen.
NM i bryting 1958

NM i bryting 1958 ble arrangert i Narvik 15.-16. mars og Oslo 22.-23. mars. Arrangør var Norges Bryteforbund og Narvik AK. Kongepokalen ble vunnet av Sverre Jarl Johansen.
Hjul

Etymologi

Det norske ordet hjul kommer direkte fra norrøne hjól, og som engelske wheel, som er avledet fra angelsaksiske hweol, hweogol, har de sin opprinnelse i urgermanske *hwehwlan, *hwegwlan, som igjen kommer fra urindoeuropeiske *kʷekʷlo-, en forlenget form fra rotordet *kwel-, «å dreie, flytte rundt». Andre beslektede ord til hjul/wheel er greske κύκλος, kúklos, og sanskrit chakra, som begge har betydningen «sirkel» og således også «hjul».

Hjul på biler

Grunnen til at det er hjul på en bil er at den skal kunne bevege seg (rulle), og bære vekten av seg selv, passasjerer og last. Videre vil hjulene også gjøre det mulig å styre bilen. Hjulene overfører kreftene fra motoren til veien slik at bilen akselererer, eller bremser (retarderer). På moderne personbiler består et hjul av en felg og et dekk. Felgen er laget av et metall, oftest stål eller en legering av lettmetaller som for eksempel aluminium, magnesium el.l. Det har vært en rivende utvikling, særlig de siste 30 årene, både når det gjelder felger og dekk.
Firmaer som produserer bildekk inkluderer blant andre Michelin, Goodyear, Continental og Nokian.

Tannhjul

Et tannhjul er en del av drivverket til mekaniske innretninger som for eksempel urverk. For utdypende artikkel se tannhjul.

Patent på hjulet

I juli 2001 registrerte John Keogh, en advokat fra Melbourne i Australia, et australsk innovasjonspatent på hjulet. I søknaden beskrev han hjulet som en «sirkulær gjenstand som muliggjør transport». Meningen var å vise at Australias nylig innførte system for innovasjonspatent hadde svakheter. Et innovasjonspatent (Innovation Patent) er ikke det samme som et vanlig patent. Det er en ren registreringsordning beregnet for småoppfinnelser som ikke tilfredsstiller kravene til vanlige patenter, og søknaden om et innovasjonspatent vil ikke behandles av patentmyndighetene før innehaveren ønsker å håndheve rettighetene innovasjonspatentet gir. Det er ikke noe som tilsvarer innovasjonspatent i Norge.
Alle orkaners mor

Handling

Gourmet-kokken og restauranteieren Fredric Drum drar til Mexico på ferie. Han blir som vanlig forstyrret av onkelen, KRIPOS-etterforsker Skarphedin Olsen når denne ringer ham opp. En venn av Skarphedin som er arkeolog, er forsvunnet i Mexicos jungel, og fryktes drept. Drums interesse for blant annet Maya-kulturen viser seg viktig i etterforskningen.
Den helligste Frelsers kirke i Warszawa

Historie

Rundt 1880 ble Frelserplassen bebygd med de første mursteinshusene, og rundt 1900 bestemte man seg for å bygge en kirke ved plassen for de nye innbyggerne. Kirken ble bygd i årene 1901–1927 etter tegninger av Józef Pius Dziekoński, Ludwik Panczakiewicz og Władysław Żychlewicz, og ble innvidd av erkebiskop Stanisław Gall. Kirkeindret ble utformet av arkitekten Stefan Szyller og skulptøren Pius Weloński.
Kirken ble bombet i 1939 og sprengt i luften i 1944 etter Warszawaoppstandens fall, da tyskerne satte i gang med å jevne hele byen med jorden. Kirken ble gjenoppbygd i årene 1945–1955.
Pseudopharsalia

Utseende

En middelsstor, grønnlig brun trebukk med lange antenner. Hannens antenner er minst dobbelt så lange som kroppen. Pronotum er trapesformet sett ovenfra med en bred, butt tann midt på hver sidekant, med tverrstriper i gulbrunt og brunsvart. Dekkvingene er noen avsmalnende bakover, kraftig punkterte, med en rund, svart flekk ved ytterkanten omtrent midt på.

Levevis

Larvene lever inne i død ved, gjerne små kvister av løvtrær. De kan også finnes inne i store urter, for eksempel arter av vortemelk-slekten. Disse artene er ikke spesialiserte og en art kan ofte utnytte flere ulike vertsplanter.

Utbredelse

Arten lever på Borneo.
Tassen

Tassen er en tegnet hundefigur som opptrer i flere bøker, animerte TV-serier, spill og andre produkter beregnet på små barn. 
Tassen ble opprinnelig skapt av den britiske illustratøren Eric Hill (1927–) i barneboka  Where’s Spot? i 1980. Det var en enkel bildebok med papirklaffer til å løfte opp, en såkalt pop-up-bok, som han skreiv til sønnen sin på to år. Boka ble en enorm kommersiell suksess og innledet en serie med bøker om den gule valpen med flekken og dyrevennene hans. Bøkene og filmene er oversatt til en mengde språk og Tassen er i dag en internasjonalt kjent barnebokfigur med høye salgstall. Fortellingene om Tassen er svært enkle og poengterte med korte tekster og tegninger med definerte konturer og klare farger. Bøkene har blant annet vært viktige for å lære barn, og også voksne, å lese.
Navnet Tassen blir ofte brukt på hunder.
Acapnolymma

Utbredelse

Slekten består av en art som finnes i Øst-Asia spesielt i Kina og Laos.
Stigmatoplia

Levevis

De voksne billene er dagaktive og finnes helst på blomster, der de eter pollen og nektar.

Utbredelse

Slekten er utbredt i Sør-Afrika.
ADRA Norge

ADRA Norge (Adventist Development and Relief Agency, Norge) er Adventistsamfunnets utviklings- og nødhjelpsorganisasjon. Organisasjonen ble etablert i 1984 og er en del av et globalt nettverk med arbeid i ca. 130 land. I 1993 ble den organisert som en stiftelse.
Vinto

Vinto er en by i departementet Cochabamba i Bolivia.
Vinto hadde et ved den offisielle folketellingen i 2001 et innbyggertall på 14 180. I 2010 ble innbyggertallet anslått til 18 976.
Blew (EP)

Utgivelser

Blew ble først utgitt ut på Nirvanas debutalbum, Bleach i juni 1989. Blew EP-en ble sluppet ut i desember 1989. Den ble bare gitt ut i Storbritannia, og er vanskelig å finne andre plasser. Bare 3,000 kopier av EP-en ble gitt ut på vinyl, men den ble også sluppet ut på CD. Både falske CD-er og vinyler eksisterer hvor vinylene varierer i fargene.

Andre versjoner

Tidlige liveversjoner av Blew inneholder helt andre tekster, og kan bli funnet på uoffisielle utgivelser. Det finnes også flere titalls bootlegs som har albumets versjon.
En liveutgave av Blew (fra Paradiso, 25. november 1991 i Nederland) finnes på Nirvanas livealbum From the Muddy Banks of the Wishkah. Video fra denne opptredenen er også på Nirvana DVD-en Live! Tonight! Sold Out!!.

Coverversjoner

Den japanske artisten, Miyavi har gjort sin versjon av låten.
Chowmahalla-palasset

Chowmahalla-palasset  er et palasskompleks i Hyderabad i India. Komplekset består av fire slott som danner en rektangulær indre hage. Det ble påbegynt på 1700-tallet og var sete for nizamdynastiet som hersket over staten Hyderabad fra 1724 til 1948. 
De fire slottene hadde ulike funksjoner. Det nordre, kalt Khilwat Mubarak, ble benyttet til offisielle seremonier og det var her nizamen hold durbar eller hoff. Masnaden eller tronen var plassert her. Det ble modernisert fra 1913 til 1916 under nizam Osman Ali Khan. Slottet i sør ble benyttet til mottagelse av embetsmenn og dignitærer. Nizamen hadde sitt private kvarter i det vestlige slottet.
Chowmahalla-palasset ble restaurert fra 2000 til 2005 da det åpent for publikum.
Anoplosiagum

Utseende

Middelsstore, avlange, blanke, rødbrune oldenborrer. Denne slekten har ikke skjellkledning på kroppen.

Utbredelse

Slekten forekommer på Cuba og i det Sør-Amerika: Brasil, Colombia og Paraguay.
Aaron Stone

Aaron Stone er en amerikansk-canadisk science fiction- og eventyrserie for barn som gikk på Disney XD fra 2009 til 2010. Serien handlet om en 16-åring som het Charlie Landers som spilte videospillet «Hero Rising». Han ble utnevnt til verdens beste spiller, og for å redde verden som Aaron Stone, måtte han føre et hemmelig dobbeltliv.
Aaron Stone var den første tv-serien fra Original Disney XD produksjon og hadde premiere i USA 13. februar 2009 og i Norge 12. september 2009.
Pierre Curie

Liv og virke

Han og hans kone Marie klarte å isolere to radioaktive stoffer rundt år 1900. Den ene kalte de polonium etter Maries hjemland Polen og det andre Radium som betyr Det som stråler. Ekteparet undersøkte disse stoffene og konkluderte at det kom stråling fra atomkjernene. De sendte ut energi. 
Han ble tildelt Nobelprisen i fysikk i 1903 sammen med Marie Curie og Henri Becquerel.
Han ble drept i en ulykke. En dag han skulle på jobb, skulle han smette forbi en hest på gaten rue Dauphine. Hesten skled på brosteinen og han kom mellom hesten, et kjerrehjul og brosteinene og døde momentant.
Han var far til Irène Joliot-Curie og Eve Curie.
1510-årene

-- 1510 -- 1511 -- 1512 -- 1513 -- 1514 -- 1515 -- 1516 -- 1517 -- 1518 -- 1519
Tiårsoversikt
A-62

A-62 er en helmaske fra sivilforsvaret laget i plast. Den verner mot innånding av alle sannsynlige former for stridsgass samt radioaktivt støv og biologiske stridsmidler. Gassmasken er forsynt med en indremaske som slutter om nese og munn, og dette hindrer dugging når masken er riktig tilpasset.
Star Wars: Masters of Teräs Käsi

Handling

Handlingen til Masters of Teräs Käsi foregår mellom filmene Et nytt håp og Imperiet slår tilbake. Ødeleggelsen av Dødsstjernen har forkrøplet det galaktiske imperiet, og nå vil keiseren ha hevn mot Luke Skywalker og resten av Opprøreralliansen. Keiseren ansetter leiemorderen Arden Lyn for å eliminere nøkkelmedlemmer i Opprøreralliansen. Luke og andre viktige medlemmer av alliansen finner ut av keiserens plan, og konfronterer Arden og utfordrer han til kamp. Teräs Käsi refererer til kampsporten brukt i spillet; begge ordene er lånt fra finsk og betyr "stålhånd".
Bittskinne

En bittskinne tilpasses pasientens tenner og brukes for å beskytte tenner og oppbygningsflater, behandle mandibulær kjeve dysfunksjon (TMD), og stabilisere kjeveleddene når de lukkes eller for å skape rom før oppbygning av tenner. Mange med nattlig biting med tennene (bruksisme) eller kronisk kjakebiting (morsicatio buccarum) blir foreskrevet bittskinne til bruk om natten. Imidlertid konkluderte en metaanalyse av bittskinner for bruksisme med at det ikke er nok bevis for at bittskinner er effektive for å behandle gnissing av tennene. Analysen betvilte at man får bedre søvn av bittskinner, men mente at det kunne være fordeler med tanke på tannslitasje.
Bittskinner lages vanligvis av varmeherdet akrylharpiks. Raskere og billigere alternativer er skinner laget av mykt akryl, lysherdet kompositt eller vinyl, men disse er ikke like slitesterke og lages vanligvis for kortere tidsbruk. Myke bittskinner brukes også for barn, ettersom normal vekst endrer passformen til harde bittskinner.
En bittskinne dekker vanligvis enten alle tennene på øvre eller nedre tannbue, men delvis dekning brukes også av og til. Bittskinner for de øvre eller nedre tennene kalles henholdsvis overkjeve-bittskinner (maxilla bittskinne) eller underkjeve-bittskinner (mandibulær bittskinne). Overkjeveskinner er mest vanlig, men i noen situasjoner egner underkjeveskinner seg best. Noen ganger brukes både over- og underkjeve-bittskinne samtidig.
Stabiliserende eller Michigan-type bittskinner ligger vanligvis flatt mot de motstående tennene, og hjelper kjevemusklene til å slappe av, mens reposisjonerende bittskinner brukes for å flytte kjeven for å forbedre okklusjon.
Grimstad og Omegn Bilruter

Grimstad og Omegn Bilruter var et norsk busselskap som ble stiftet 9.juni i 1967 i Grimstad. Stifterne var Kristian og Magne Repstad og Erling Svennevig. Selskapet var en sammenslutning av flere mindre ruteselskaper. Selskapet formål var rutebildrift, handel og vekstedsdrift.
Aust-Agder Trafikkselskap (ATS) overtok alle aksjene i selskapet i 1986. Salget omfattet selskapets 22 busser, garasjer og verkstedsanlegg. Grimstad og Omegn Bilruter ble deretter innlemmet i ATS sin virksomhet. Selskapet ble avviklet i 1990.

Arkiv

Arkivet etter Grimstad og Omegn Bilruter befinner seg på Aust-Agder museum og arkiv i Arendal. Arkivet omfatter en generalforsamlingsprotokoll fra 1967-1990.